b'\n_START_ARTICLE_\nMinna Karhunen\n_START_PARAGRAPH_\nMinna Helena Karhunen (s. 3. hein\xc3\xa4kuuta 1967 Riihim\xc3\xa4ki) on Kansallisen Kokoomuksen entinen kansanedustaja ja Karkkilan entinen kaupunginjohtaja. Vuosina 2009\xe2\x80\x932014 h\xc3\xa4n toimi J\xc3\xa4rvenp\xc3\xa4\xc3\xa4n kehitysjohtajana. Vuodet 2015\xe2\x80\x932019 h\xc3\xa4n toimi Etel\xc3\xa4-Suomen aluehallintoviraston ylijohtajana ja maaliskuusta 2019 alkaen Kuntaliiton toimitusjohtajana._NEWLINE_Karhunen valittiin ensimm\xc3\xa4isen kerran eduskuntaan eduskuntavaaleissa 1991 Uudenmaan l\xc3\xa4\xc3\xa4nin vaalipiirist\xc3\xa4. Ennen kansanedustajuutta h\xc3\xa4n oli ty\xc3\xb6skennellyt toimittajana Hyvink\xc3\xa4\xc3\xa4n Uutisissa, Nykyp\xc3\xa4iv\xc3\xa4ss\xc3\xa4 ja Uudessa Suomessa. H\xc3\xa4net valittiin jatkokaudelle 1995 vaaleissa. Eduskunnassa Karhunen oli varsinaisena j\xc3\xa4senen\xc3\xa4 nelj\xc3\xa4ss\xc3\xa4 valiokunnassa, liikennevaliokunnassa valtiop\xc3\xa4ivill\xc3\xa4 1991\xe2\x80\x931994 ja 1996\xe2\x80\x931997, ymp\xc3\xa4rist\xc3\xb6valiokunnassa valtiop\xc3\xa4ivill\xc3\xa4 1991\xe2\x80\x931994, tulevaisuusvaliokunnassa valtiop\xc3\xa4ivill\xc3\xa4 1993\xe2\x80\x931994 sek\xc3\xa4 maa- ja mets\xc3\xa4talousvaliokunnassa valtiop\xc3\xa4ivill\xc3\xa4 1996\xe2\x80\x931997. _NEWLINE_Kahden kansanedustajakauden j\xc3\xa4lkeen Karhunen ei asettunut en\xc3\xa4\xc3\xa4 ehdolle eduskuntaan. H\xc3\xa4n jatkoi hallintotieteen opintojaan ja valmistui hallintotieteen maisteriksi. H\xc3\xa4n ty\xc3\xb6skenteli my\xc3\xb6s Uudenmaan liiton vs. edunvalvontap\xc3\xa4\xc3\xa4llikk\xc3\xb6n\xc3\xa4 ja Hyvink\xc3\xa4\xc3\xa4n-Riihim\xc3\xa4en talousalueen aluekeskuksen projektip\xc3\xa4\xc3\xa4llikk\xc3\xb6n\xc3\xa4. Vuoden 2005 alusta h\xc3\xa4n toimi Karkkilan kaupunginjohtajana, kun h\xc3\xa4nen edelt\xc3\xa4j\xc3\xa4ns\xc3\xa4 Kari Korkiakoski oli siirtynyt Joutsenon kaupunginjohtajaksi. Vuosina 2009-2014 Karhunen toimi J\xc3\xa4rvenp\xc3\xa4\xc3\xa4n kaupungin kehitysjohtajana. Vuosina 2015-2018 h\xc3\xa4n toimi Etel\xc3\xa4-Suomen aluehallintoviraston ylijohtajana. Vuonna 2018 h\xc3\xa4n aloitti Kuntaliiton toimitusjohtajana._NEWLINE_Karhunen toimi Hyvink\xc3\xa4\xc3\xa4n kaupunginvaltuuston j\xc3\xa4senen\xc3\xa4 vuosina 1989\xe2\x80\x932001 ja oli my\xc3\xb6s kaupunginhallituksen j\xc3\xa4sen. H\xc3\xa4n toimi my\xc3\xb6s molempien puheenjohtajana, valtuuston johdossa vuodesta 1991 vuoteen 1992 ja hallituksen johdossa vuodesta 1995 vuoteen 2001. H\xc3\xa4n toimi my\xc3\xb6s Hyvink\xc3\xa4\xc3\xa4n Kokoomuksen puheenjohtajana vuosina 1993\xe2\x80\x931994.'